**יחידת הניוד 444**, (בעבר **בית הספר לניוד מבצעי/** **בלנ"מ**) היא יחידה מובחרת בצה"ל האחראית על הכשרות ופעילויות מבצעיות בתחום הניוד. היחידה הוקמה בשנת 2005 על ידי זרוע היבשה, במטרה ליצור גוף שיהווה מקור ידע בתחום הנהיגה המבצעית והביטחון השוטף, ויכשיר לוחמים מכלל הגדודים והיחידות המיוחדות של צה"ל. היחידה פועלת בשגרה, במבצעים ופעילויות מיוחדות וחשאיות. היחידה פועלת בשיתוף פעולה עם יחידות מיוחדות ויחידות עילית בצה"ל.
היחידה היא מקור הסמכה וידע למבצעים מורכבים.

היסטוריה ופעילות מבצעית
-----------------------

פעילות של היחידה
### הקמה

במהלך שנת 1977 פעל מתקן 5135 ברפיח להכשרת נהגי סיור אוגדתיים. בשנת 1979, בעקבות הסכם השלום בין ישראל למצרים, המתקן עבר לצאלים. בשנת 1980 הוקם "**בית ספר למודיעין וסיור**" (**מו"ס**), לאימוני יחידות מודיעין וסיור.

בשנת 1996 הוקם מדור נהיגה מבצעית במו"ס. בשנת 1999, בעקבות תאונה של פלס"ר 500, התבצע לראשונה קורס נהיגה מבצעית. בשנת 2001 הוקם **בית ספר למודיעין שדה**, (ביסלמ"ש) יחידת הנהיגה המבצעית נשארה כחלק מביסלמ"ש בצאלים. בשנת 2004, בעקבות תאונה בתרגיל של גדוד 71, התקבלה החלטה בזרוע היבשה להקים את בית הספר לניוד מבצעי. יישום ההחלטה התבצע בשנת 2005, עם הקמתו של בית הספר.

בשנת 2010, לאחר עבודת מטה ממושכת, התרחב בית הספר למתכונתו הנוכחית.

עם הזמן ייעודה האופרטיבי של היחידה התחדד והתגבש לביצוע משימות ניוד מבצעי מיוחד בשגרה ובחירום, באמצעות כלי רכב גלגליים בחזית ובעומק החזית.

כפועל יוצא מן היכולות המבצעיות בתחום הניוד מופעלת היחידה במצב חירום וכפופה לעוצבת הבזק לצורכי ניוד בתנאי שטח קשים ובאזורים הדורשים יכולות נהיגה מיוחדות.

### פעילות מבצעית

לוחמי היחידה מתמחים בנהיגה מבצעית על כלל הכלים בצה״ל, בנהיגת לילה חשוכה במזג אוויר משתנה, והגעה ליעדים מרוחקים מחוץ לגבולות המדינה, באופן מדויק עצמאי ומהיר.

יחידת הניוד מבצעת פעילויות ומבצעים מיוחדים רבים בשיתוף פעולה עם יחידות מיוחדות בצה"ל בשלל הגזרות וחזיתות הלחימה במדינת ישראל. פרטיהם של מרבית המבצעים ביחידה אסורים לפרסום בעקבות הצורך לשמור על החשאיות המבצעית של היחידה ואזכוריה בכלי התקשורת מצומצמים ביותר.

#### מבצע שובו אחים

בעקבות חטיפת שלושת בני הישיבה ב־2014, הכריז בית הספר על הקפצת חירום. במבצע שנמשך כשלושה שבועות השתתפו בכל שבוע כ־25 לוחמים, קצינים ואנשי קבע מהיחידה. עיקרי המשימות במבצע היו מעצרים חשוכים ומוארים, מתן אספקה לצוותי הסריקות וצוותי חפ"קים ייעודים שהוקמו למח"ט, לסמח"ט ולמג"דים

#### מבצע צוק איתן

ביולי 2014, עם סיום מבצע "שובו אחים" ובעקבות ירי רקטות תלול מסלול מתמשך על יישובי הדרום פתח צה"ל במבצע "שינוי מסלול" אשר בהמשך התפתח למבצע צוק איתן. היחידה השתתפה במבצע במספר משימות: מחפ"קים ופינוי פצועים ועד לניוד כוחות וצוותים ייעודיים וחבירה ליחידות מובחרות אחרות.

* במהלך המבצע פונו על ידי היחידה:
	+ 15 פצועים על גבי סבל חי"ר, על ידי כוח הפינוי של חטיבה 261.
	+ 7 פצועים, מחבל חמאס עצור וכלב של עוקץ על ידי כוח סיור של חטיבה 35.
	+ 3 פצועים על ידי כוח סיור של חטיבה 933.
* במהלך המבצע היחידה ביצעה הכשרות ורענונים בחירום על רכבי סיור, כלי רכב ממוגנים ורכבים מנהלתיים.

#### לאחר ההצטרפות לחטיבת המרום

בשנת 2018, לאחר עבודות מטה – שונתה כפיפות היחידה מהמרכז לאימונים ביבשה למרום (מרכז הטסה והכשרות מיוחדות) יחד עם יחידות נוספות כגון עוקץ ולוט"ר.

במאי 2021 פעלה היחידה במבצע שומר החומות במסגרתו ביצעה כ-98 מבצעים מיוחדים ומעצרים, ועל כך הוענקה ליחידה תעודת הצטיינות ממפקד אוגדת עזה על תפקודה במהלך המבצע.

בשנת 2022 זכתה היחידה בפרס הרמטכ"ל ליחידות מצטיינות כהוקרה על פעילותה במבצעים מיוחדים ועל קידום והובלת תחום הניוד בצה״ל.

במרץ 2022 פרץ מבצע שובר גלים ביהודה ושומרון. היחידה לקחה חלק נרחב במבצע במשך יותר משנה בשיתוף פעולה עם יחידות מיוחדות אחרות, איתם ביצעה פעילויות מיוחדות ומאות מעצרים חשוכים ומוארים בכל רחבי יהודה ושומרון.

במאי 2023 היחידה לקחה חלק במבצע מגן וחץ אשר במסגרתו פעלה היחידה ברצועת עזה באופן נרחב ביחד עם שלל הכוחות שנלחמו באזור

#### מבצע בית וגן

ביולי 2023, השתתפה היחידה במבצע בית וגן במרחב העיר ומחנה הפליטים ג'נין. היחידה נלחמה לצד חטיבת הקומנדו ובמסגרת המבצע הייתה חלק מפעולות התקפיות וסיכול תשתיות טרור רבות.

### מלחמת חרבות ברזל

##### מתקפת הפתע

במתקפת הפתע על ישראל מרצועת עזה ב-7 באוקטובר 2023 לוחמי היחידה הוזנקו להגן על היישובים ולהילחם במחבלי חמאס. במהלך הקרבות פעלה היחידה בכלל היישובים, וביצעה שלל משימות שבמהלכן סוכלו מחבלים רבים שחדרו לשטח הארץ ופונו מספר רב של אזרחים, פצועים, והרוגים.

#### הלחימה הקרקעית ברצועת עזה

לוחמי היחידה לקחו חלק נרחב בתמרון הקרקעי בעומק רצועת עזה, ובמהלך הלחימה לקחה היחידה חלק בשלל משימות מיוחדות, בפינוי נפגעים, תספוק וניוד לוחמים.

ב-17 בדצמבר במהלך התמרון הקרקעי השתתפה היחידה בקרב בצפון רצועת עזה במהלכה נהרג לוחם היחידה רס"ר (מיל') יוסף אבנר דורן.

מבנה היחידה
-----------

בית הספר בנוי מארבע פלגות סדירות ומשלוש **פלגות מילואים** של לוחמי ניוד, מדור היתרים ופלוגת מפקדה.

### פלגת הניוד

תחת הפלגה שני צוותי ניוד שמתמחים בלוחמת ניוד ופת"ן בעומק, ועוד טכניקות ניוד נוספות. הפלגה מהווה מקור ידע מקצועי בתחום לוחמת הניוד. בשגרה הפלגה מעבירה אימונים למסגרות ניוד במחלקות החי"ר. ובנוסף היא מבצעת רענונים ושמירות כשירות למסגרות ניוד ונהגים מבצעיים.
מפקד הפלגה - סרן מ׳

### פלגת הכשרות

תחת הפלגה ארבעה צוותים:

* שני צוותי נהיגה מבצעית – הצוות מכשיר נהגים מבצעיים ליחידות המובחרות, פלוגות הניוד בחטיבות הח"יר ולפלוגות המסייעות. אורך הקורס הוא בן ארבעה שבועות ומתבצע על רכב מסוג האמר סיור והאמר גנרי.
* צוות ניווט – צוות אשר מכשיר ומאמן את נווטי החוד של מחלקות העורב והגדס"רים בחטיבות החי"ר השונות וכן נווטים של צוותי ניוד ביחידות מיוחדות בצה"ל לניווט רכוב אופרטיבי
* צוות איתן – צוות אשר מכשיר לוחמים מגדס"רים על גבי נגמ"ש ה"איתן".

מפקד הפלגה - סרן י׳

### פלגת ״הכבדים״

תחת הפלגה חמישה צוותים אשר מכשירים לוחמים ונהגים מכלל צה"ל לנהיגה קרבית על גבי צירי כורכר, עפר וכביש :

* צוות משאיות – הצוות מכשיר נהגים עבור מסגרות הפת"ן (פינוי, תספוק וניוד) בחטיבות הסדירות. כלל המוכשרים הם בוגרי מסלול ביחידה. בסיום הקורס המדריכים רשאים לנהוג נהיגה מבצעית חשוכה על גבי משאיות. הקורס מתבצע על משאית מסוג אושקוש HEMTT‏ 8×8.
* צוות פנתר – מכשיר לוחמים ונהגים מכלל צה"ל לנהיגה קרבית על צירי כורכר, עפר וכבישים על גבי ה"פנתר": משאית ממוגנת מסוג FMTV. אורכו של הקורס שלושה שבועות. בנוסף מבצע הצוות הכשרה על רכב ממוגן הנקרא "זאב". אורכו של הקורס הוא כשבוע.
* צוות טיגריס – הצוות מכשיר לוחמים ונהגים מכלל צה"ל לנהיגה קרבית על גבי טיגריס. אורכו של הקורס הוא כשבוע.
* צוות JLTV - הצוות עתיד להכשיר לוחמים על גבי האושקוש JLTV הנכנס לשורות צה״ל בשנת 2024 כחלק ממלחמת חרבות הברזל.
* צוות Flyer בארי - הצוות מכשיר לוחמים על גבי רכב ה״בארי״ החדש הנכנס לשורות צה״ל בשנת 2024 כחלק ממלחמת חרבות הברזל.
* צוות סוואנה – צוות בנות המכשיר לוחמים ונהגים מכלל צה"ל לנהיגה בדרכים עירוניות ובין־עירוניות כנהגי עתודה לכל גזרות הבט"ש. הקורס מתבצע על גבי שברולט סוואנה ואורכו כשבוע.

מפקד הפלגה - סרן א׳

### פלגת מסלול

הפלגה אחראית על הכשרת חיילי המסלול ביחידה כמדריכי ניוד מבצעי. אחריות זו היא לכלל שלבי המסלול ונכללים בה גם תכנים שאינם נוגעים במישרין בנהיגה: חינוך, קליעה, כושר גופני, ניווט, בטיחות ומנהיגות. תחת מפקד הפלוגה יש בכל זמן בין שניים לשלושה צוותים.
מפקד הפלגה - סרן מ׳

### מדור היתרים

מדור המורכב ממורי נהיגה אזרחיים אשר מבצע היתרים לנהיגה, כל חניך אשר עובר קורס בבית הספר עובר תחילה במדור היתרים כדי לקבל רישיון לנהוג ברכב צבאי.
מפקד המדור - רס״ב ע׳ 

### פלס״ם

פלוגה שנותנת מעטפת לוגיסטית, הדרכתית ואג״מית ליחידה בשגרה ובחירום. 
מפקד הפלוגה - סגן ע׳

גיוס ליחידה ומסלול הלוחם
------------------------

המלש"בים המיועדים, עוברים מיון ליחידה שבסופו נקבע אם התקבלו, בנוסף גם נפלטי יחידות מובחרות יכולים להתמיין ליחידה. אלו שעוברים את המיון ליחידה ומתקבלים אליה, מתגייסים באחד משלושה מחזורי הגיוס מרץ, אוגוסט ונובמבר, כל מחזור גיוס מכשיר צוות לוחמים אחד בלבד.

מסלול הכשרת הלוחם אינטנסיבי ונמשך יותר משנה, אותו מסיימים הלוחמים ברמת רובאי 07. המסלול מתחיל בטירונות חי"ר ואימון מתקדם מקוצר בפלוגה ייעודית של חטיבת המרום לצד לוחמי עוקץ ולוט"ר בבא"ח צנחנים.

לאחר מכן הטירונים עולים ליחידה שם הם עוברים טירונות יחידה שכוללת ניווטים, קורס צניחה, קליעה, לוחמת פרט וצוות, לוחמה בשטח בנוי, קרב מגע ותכנים נוספים. בחודשים שלאחר מכן לומדים הלוחמים את יסודות ואלמנטים הניוד המבצעי. אחר כך ישנם סדרות נוספות במסלול הכוללות מכונאות ותפעול תקלות מורכבות בשטח עוין, תוכני פיקוד והדרכה ועוד. לאחר מכן הלוחמים עוברים סדרה בה הם מתמקצעים בנהיגת כביש, נהיגת שטח ולוחמת ניוד אורבנית על מגוון הכלים הממוגנים.

בחלק האחרון והמסכם של ההכשרה, הלוחמים עוברים סדרה אחרונה הכוללת בתוכה לוחמה כצוות ניוד אורגני, סדרות מסכמות של פרט וצוות בשלל התכנים השונים שנלמדו, שבוע הפוך ותרגילים מתגלגלים אינטנסיביים בהם מבצעים את כל התוכן שנלמד במסלול. בסופה של הסדרה הלוחמים מוכשרים כלוחמי ניוד ומשתבצים בצוותי הלוחמים השונים.

באוגוסט 2021 גויסו לראשונה לוחמות ליחידה. הלוחמות עוברות מסלול בצוות ייעודי בנפרד מהבנים. היחידה מבצעת גיבוש בבסיס בהל"ג לבנות שהתגייסו לשרת כלוחמות בחיל הגנת הגבולות. כלל הלוחמות ביחידה משרתות בפלגת הבט"ש בצוות סוואנה.

תפקידים ופעילות בשגרה ובחירום
-----------------------------

### בשגרה

* להיות כוח זמין למשימות מיוחדות בשלל הגזרות.
* להוות גוף מקצועי מכשיר ומסמיך בתחום הנהיגה המבצעית.
* להוות גוף מבקר ומייעץ בתחום הנהיגה המבצעית לחיל הרגלים ולזרוע היבשה.
* למסד ולהטמיע ידע מקצועי, תאורטי ומעשי בכלל גופי הניוד.
* להכשיר את נהגי הגזרות ואת הנהגים המבצעים של צה"ל כאנשי ניוד טקטיים.

### בחירום

* להיות כוח זמין למשימות מיוחדות ומשימות פת"ן (פינוי, תספוק, ניוד)
* פינוי נפגעים מזירות לחימה
* תספוק לוגיסטי לזירות לחימה
* ניוד לוחמים בזירות לחימה

מפקדי היחידה
------------

| שם | תקופת כהונה | הערות |
| --- | --- | --- |
| סא"ל אשי אלמוג | 2005–2006 | מפקד יחידת הניוד 444 |
| סא"ל חיים פרחייה | 2006–2012 | מפקד יחידת הניוד 444 |
| סא"ל ניר יוגב | 2012–2016 | מפקד יחידת הניוד 444 במבצע שובו אחים וצוק איתן.
לימים ראש מפקדת קצין בטיחות ראשי ומבק"א יבשה. |
| סא"ל רועי אליעז | 2016–2020 | מפקד יחידת הניוד 444 (ולפני כן 5515) |
| סא"ל ניב אסף | 2020–2023 | מפקד יחידת הניוד 444 במבצע שומר החומות, מבצע שובר גלים, מבצע עלות השחר, מבצע מגן וחץ, ומבצע בית וגן. |
| סא"ל אלון חנוני | 2023–מכהן | מפקד יחידת הניוד 444 במלחמת חרבות ברזל |

קישורים חיצוניים
----------------

ויקישיתוף מדיה וקבצים בנושא **יחידת הניוד 444** בוויקישיתוף
* 100 שעות על האמר בלב מדבר עם היחידה הנעלמת, באתר צה"ל, 6 בינואר 2021
* הצצה מיוחדת ליחידת הניוד הלילי של צה"ל, מקור ראשון, 15 ביוני 2021
* "טייסי קרקע": הצצה ליחידה שמכשירה לוחמים לפעילות בעומק שטח האויב, 10 בדצמבר 2020
* אור הוכמן, דוהרים קדימה, זרוע היבשה, דצמבר 2012
* בהסוואה: יום עם בית הספר לניוד מבצעי, אתר ג'יפולוג, 18 בספטמבר 2013
* אלי מנדלבאום, הטובים להאמר, באתר ynet, 22 במרץ 2013
* נועם שרעבי, מזל עקרב, זרוע היבשה, 9 בפברואר 2014
* נועם שרעבי, הגעת ליעד, זרוע היבשה
* קינן כהן‏, המסדר יעבור לדרייב: היחידה שמכשירה את הנהגים הקרביים, באתר וואלה!‏, 16 בדצמבר 2022

הערות שוליים
------------

1. ↑  יורי ילון, "תמיד היה חדור מטרה, שום דבר לא עצר אותו": רס"ר (מיל') יוסף אבנר דורן נפל בקרב בצפון הרצועה, באתר ישראל היום, ‏17.12.23